Jitk

Jitk ( Eutrich) je wjeska  w hornjołužiskim wokrjesu Budyšin. Słuša wot lěta 1950 k Rakečanskej gmejnje a leži 141 metrow nad mórskej hładźinu. Hač do lěta 1950 běše samostatna gmejna. Po powědce je Jitk Krabatowa ródna wjes.

 Geografija 
Wjes leži tři kilometry zapadnje Rakec při puću do Ralbic a Nowoslic. Susodne wjeski su Trupin na sewjeru, Niža Wjes na wuchodźe, Koslow na juhu, Nowoslicy na juhozapadźe a Ralbicy na zapadźe.

 Ležownostne mjena 
Michał Rostok naliči 1887 slědowace serbske ležownostne mjena: Cuzoby, Doły, Šćeńcy, Stara Wjes, Stara Dróha abo Tři Korčmy, Kročicy, Wopuš (polo), Pola lada, Křižiki, Łuhi (łuka), Běłe lado, Ptačina, Kosyhrjebja.Michał Rostok: Ležownostne mjena. W: ČMS 40 (1887), str. 3–50, tu str. 32 (digitalizat).

 Stawizny 
Po sydlišćowej formje jedna so wo kulowc. Prěnje historiske naspomnjenje jako Itzig pochadźa z lěta 1419. Ležownostne knjejstwo wukonješe přez lětstotki Rakečanske ryćerkubło, kotrež měješe tež wudwór w Jitku. Přiwšěm słušeše wjes cyrkwinsce hač do lěta 1872 do Njeswačidła a přińdźe hakle potom do Rakečanskeje wosady.

 Wobydlerstwo a rěč 
W lěće 1884 měješe wjes po Mukowej statistice 194 wobydlerjow, z nich 192 Serbow. Ewangelscy Jitkowčenjo přisłušeja z lěta 1872 Rakečanskej wosadźe.

Po ludličenju w lěće 2011 bydlachu we wsy 88 wobydlerjow w přerěznej starobje wot 42 lět (Sakska: 46,4).Wuslědki ludličenja 2011 za Rakecy (pdf)

 Wosobiny 
 Jan Awgust Krawc (1879–1947) – wučer a šulski dohladowar w Kamjenskim wokrjesu

 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Rakecy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1419
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1950